ΚΑΝΟΝΙΣΜΟΣ (ΕΟΚ) αριθ. 695/93 ΤΗΣ ΕΠΙΤΡΟΠΗΣ της 25ης Μαρτίου 1993 περί θεσπίσεως προστατευτικών μέτρων εφαρμόσιμων κατά την ελεύθερη διακίνηση προϊόντων της αλιείας που εκφορτώνονται στην Κοινότητα από αλιευτικά πλοία τρίτων χωρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3759/92 του Συμβουλίου της 17ης Δεκεμβρίου 1992 περί κοινής οργανώσεως αγοράς στον τομέα των προϊόντων της αλιείας και της υδατοκαλλιέργειας (1), και ιδίως το άρθρο 24 παράγραφος 2,

Εκτιμώντας:

ότι η Γαλλική Δημοκρατία ζήτησε από την Επιτροπή να λάβει επείγοντα μέτρα δυνάμει του άρθρου 24 του κανονισμού (ΕΟΚ) αριθ. 3759/92-

ότι κατά τους τελευταίους μήνες διαπιστώθηκε ότι σε μερικά κράτη μέλη ο όγκος των απευθείας εκφορτώσεων από αλιευτικά πλοία τρίτων χωρών αυξάνει σταθερά- ότι, σύμφωνα με τις προβλέψεις τις σχετικές με τον όγκο των πωλήσεων, υπάρχει φόβος η κατάσταση αυτή να συνεχισθεί ή να επεκταθεί κατά τους προσεχείς μήνες-

ότι η κατάσταση αυτή δημιούργησε σοβαρές δυσκολίες για τη διάθεση της κοινοτικής παραγωγής, δυσκολίες οι οποίες επέφεραν αισθητή αύξηση του όγκου των αποσυρόμενων αλιευμάτων-

ότι, τα δεδομένα που έχει στη διάθεσή της η Επιτροπή οδηγούν στο συμπέρασμα ότι η κοινοτική αγορά αρκετών προϊόντων της αλιείας υπόκειται, ως εκ των εν λόγω εκφορτώσεων, σε σοβαρές διαταράξεις εξαιτίας των οποίων ενδέχεται να τεθούν σε κίνδυνο οι στόχοι του άρθρου 39 της συνθήκης- ότι, υπ' αυτούς τους όρους και για τις εν λόγω εισαγωγές, χρειάζεται να ληφθούν προστατευτικά μέτρα για περιορισμένο χρονικό διάστημα-

ότι, πρέπει ιδιαιτέρως να εξασφαλισθεί ότι κατά τις εκφορτώσεις αυτές τηρούνται οι συναφείς υγειονομικοί και εμπορικοί κανόνες- ότι σκόπιμο είναι επίσης να λαμβάνεται μέριμνα ώστε με τις εκφορτώσεις αυτές να μην τίθεται σε κίνδυνο η ισορροπία της αγοράς, όπως αυτή προκύπτει από την εφαρμογή των μηχανισμών των κοινοτικών κανόνων-

ότι τα μέτρα που είχαν θεσπισθεί κατά το παρελθόν με τον κανονισμό (ΕΟΚ) αριθ. 420/93 της Επιτροπής (2), όπως τροποποιήθηκε από τον κανονισμό (ΕΟΚ) αριθ. 592/93 (3), σε εφαρμογή του άρθρου 22 παράγραφος 4 στοιχείο β) του κανονισμού (ΕΟΚ) αριθ. 3759/92 πρέπει να συμπληρωθούν προκειμένου να τερματισθεί η κατάσταση που δημιουργήθηκε εξαιτίας της αύξησης των απευθείας εκφορτώσεων-

ότι ανάμεσα στα διάφορα αλιευτικά προϊόντα της ίδιας οικογένειας παρατηρούνται σημαντικές περιπτώσεις υποκατάστασης- ότι πρέπει, ως εκ τούτου, να επεκταθεί ο μηχανισμός προστασίας στα είδη που παρουσιάζουν ανάλογα εμπορικά χαρακτηριστικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η ελεύθερη διακίνηση προϊόντων της αλιείας που προέρχονται από ιχθυότοπους τρίτης χώρας και εκφορτώνονται απευθείας από αλιευτικό πλοίο ή πλοίο εργοστάσιο το οποίο φέρει σημαία τρίτης χώρας ή είναι νηολογημένο σε τρίτη χώρα, με σκοπό την εμπορία τους σε κοινοτικό έδαφος, υπόκειται στις διατάξεις του παρόντος κανονισμού.

2. Με τον όρο αλιευτικά προϊόντα νοούνται τα προϊόντα που εμφαίνονται στα παραρτήματα Ι στοιχεία Α και Ε, II, IV στοιχείο Β και V του κανονισμού (ΕΟΚ) αριθ. 3759/92.

Άρθρο 2

1. Με την επιφύλαξη των διατάξεων των προβλεπόμενων στις αλιευτικές συμφωνίες οι οποίες έχουν συναφθεί μεταξύ της Κοινότητας και ορισμένων τρίτων χωρών, ο κυβερνήτης αλιευτικού σκάφους για το οποίο ο λόγος στο άρθρο Ι παράγραφος 1 οφείλει να γνωστοποιεί στις αρμόδιες αρχές του κράτους μέλους του οποίου επιθυμεί να κάνει χρήση των τόπων εκφόρτωσης, την ώρα άφιξης στο λιμάνι εκφόρτωσης. Καμία εκφόρτωση δεν πραγματοποιείται εάν δεν παρευρίσκονται οι αρμόδιες αρχές του εν λόγω κράτους μέλους.

2. Τα προϊόντα της αλιείας που εκφορτώνονται από πλοίο για το οποίο ο λόγος στο άρθρο 1 παράγραφος 1, τότε μόνο μπορούν να διατεθούν στην αγορά με δημοπράτηση, εάν προηγουμένως έχει υποβληθεί στις αρμόδιες αρχές του κράτους μέλους δήλωση στην οποία εμφαίνονται αναλυτικά κατά είδος οι ποσότητες που εκφορτώθηκαν.

3. Τα κράτη μέλη ελέγχουν κατά πόσον, πριν διατεθούν στην αγορά, τα προϊόντα για τα οποία ο λόγος στο παρόν έγγραφο υποβλήθηκαν στους παρακάτω ελέγχους:

α) τους υγειονομικούς και κτηνιατρικούς ελέγχους τους προβλεπόμενους στην οδηγία 90/675/ΕΟΚ του Συμβουλίου (4), και ιδίως το άρθρο 11 και στο άρθρο 18 παράγραφος 3 και στην οδηγία 91/493/ΕΟΚ του Συμβουλίου (5), και ιδίως το άρθρο 10 δεύτερο εδάφιο και το άρθρο 11 παράγραφος 7-

β) τους ελέγχους συμμόρφωσης προς τους κοινούς κανόνες εμπορίας που έχουν καθοριστεί για ορισμένα νωπά και κατεψυγμένα ψάρια βάσει του κανονισμού (ΕΟΚ) αριθ. 103/76 του Συμβουλίου (6) και για ορισμένα καρκινοειδή βάσει του κανονισμού (ΕΟΚ) αριθ. 104/76 του Συμβουλίου (7).

4. Σε περίπτωση κατά την οποία προϊόντα τα οποία εκφορτώθηκαν από αλιευτικό πλοίο για το οποίο ο λόγος στο άρθρο 1 παράγραφος 1, διατίθενται στην αγορά με τρόπο άλλο πλην της δημοπράτησης, η πώληση δεν έχει ισχύ και ο αγοραστής δεν μπορεί να παραλάβει τα προϊόντα παρά μόνο αφού προσκομίσει τη δήλωση που προβλέπεται στην παράγραφο 2 και εφόσον έχουν πραγματοποιηθεί οι έλεγχοι που προβλέπονται στην παράγραφο 3 στοιχεία α) και β).

5. Οι ενέργειες αρμοδιότητας των τελωνειακών αρχών τότε μόνο λαμβάνουν χώρα εάν προσκομισθεί απόδειξη σύμφωνα με την οποία τα προϊόντα υποβλήθηκαν στους ελέγχους που προβλέπονται στην παράγραφο 3 στοιχεία α) και β).

Άρθρο 3

1. Όταν τα προϊόντα της αλιείας που εκφορτώνονται απευθείας από πλοίο για το οποίο ο λόγος στο άρθρο 1 παράγραφος 1 εμφαίνονται στο παράρτημα Ι ή στο παράρτημα VI του κανονισμού (ΕΟΚ) αριθ. 3759/92, εκφορτώνονται ή διατίθενται προς πώληση εντός της ζώνης δραστηριότητας μιας οργάνωσης παραγωγών, η πώλησή τους δεν μπορεί να γίνεται παρά μόνο με τήρηση των τιμών που εφαρμόζονται από την εν λόγω οργάνωση παραγωγών σε εφαρμογή του άρθρου 12 παράγραφος 1 στοιχείο α) του ως άνω κανονισμού, εκτός εάν για τα προϊόντα ισχύει ήδη η τιμή αναφοράς δυνάμει του κανονισμού (ΕΟΚ) αριθ. 420/93, καθώς και με τήρηση των μέτρων που έχουν ενδεχομένως θεσπισθεί από την εν λόγω οργάνωση παραγωγών σχετικά με τη ρύθμιση της προσφοράς και την ποιότητα των προϊόντων.

Σε περίπτωση εκφόρωσης και πώλησης εκτός μιας τέτοιας ζώνης, η πώληση προϊόντων τα οποία εμφαίνονται στο παράρτημα Ι του κανονισμού (ΕΟΚ) αριθ. 3759/92 δεν μπορεί σε καμία περίπτωση να πραγματοποιηθεί σε τιμή χαμηλότερη από την κοινοτική τιμή απόσυρσης ή πώλησης η οποία έχει καθοριστεί για την τρέχουσα περίοδο σε εφαρμογή των άρθρων 11 και 13 του προαναφερόμενου κανονισμού.

2. Τα προϊόντα της αλιείας που εκφορτώνονται απευθείας από πλοίο για το οποίο ο λόγος στο άρθρο 1 παράγραφος 1 και τα οποία εμφαίνονται στα παράρτήματα ΙΙ, IV στοιχείο Β και V του κανονισμού (ΕΟΚ) αριθ. 3759/92, δεν μπορούν να πωληθούν σε τιμή χαμηλότερη από τις τιμές αναφοράς, όπως αυτές καθορίζονται σε εφαρμογή του άρθρου 22 του προαναφερόμενου κανονισμού.

Άρθρο 4

Τα κράτη μέλη λαμβάνουν τα κατάλληλα μέτρα για να εξασφαλισθεί η τήρηση των διατάξεων του παρόντος κανονισμού, η ενημέρωση των κυβερνητών των αλιευτικών πλοίων σχετικά με τις υποχρεώσεις στις οποίες υπόκεινται, καθώς και για να γίνονται γνωστές στα λιμάνια οι τιμές που πρέπει να τηρούνται δυνάμει του άρθρου 3.

Άρθρο 5

Ο παρών κανονισμός τίθεται σε ισχύ την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων, εξαιρέσει του άρθρου 2 παράγραφος 1 το οποίο τίθεται σε ισχύ τρεις ημέρες μετά τη δημοσίευση.

Ο παρών κανονισμός ισχύει έως τις 30 Ιουνίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Μαρτίου 1993.

Για την Επιτροπή

Γιάννης ΠΑΛΑΙΟΚΡΑΣΣΑΣ

Μέλος της Επιτροπής

(1) ΕΕ αριθ. L 388 της 31. 12. 1992, σ. 1.

(2) ΕΕ αριθ. L 48 της 26. 2. 1993, σ. 12.

(3) ΕΕ αριθ. L 61 της 13. 3. 1993, σ. 51.

(4) ΕΕ αριθ. L 373 της 31. 12. 1990, σ. 1.

(5) ΕΕ αριθ. L 268 της 24. 9. 1991, σ. 15.

(6) ΕΕ αριθ. L 20 της 28. 1. 1976, σ. 29.

(7) ΕΕ αριθ. L 20 της 28. 1. 1976, σ. 35.